C 100/74
HR
Službeni list Europske unije
16.3.2023.
6.2 Neke mediteranske zemlje nisu sklone brzoj digitalnoj tranziciji.
Politička nevoljkost posljedica je straha od gubitka kontrole nad stanovništvom, što dovodi do filtriranja i cenzure.
U međuvremenu, digitalni alati mogu omogućiti da se čuje glas organizacija civilnog društva i promicati demokraciju.
Tuniski Kvartet za nacionalni dijalog, dobitnik Nobelove nagrade za mir za 2015., primjer je važne uloge koju organizacije civilnog društva mogu imati u mirnoj tranziciji društva.
6.3 Budući da digitalizacija utire put društvenom i gospodarskom razvoju, neovisno tijelo trebalo bi uspostaviti odgovarajući digitalni regulatorni okvir kojim bi se promicala načela digitalnih prava, kao što je internetska neutralnost.
6.4 Brza digitalizacija također uzrokuje povećani rizik od kiberprijetnji.
Uloga nadležnih tijela ključna je u uspostavi dobro osmišljenog zakonodavnog okvira za zaštitu korisnika.
Maroko, Tunis, Alžir i Egipat trenutačno provode zakone o kibersigurnosti.
Međutim, u tim zakonima manjka sastavnica koja se odnosi na zaštitu podataka (31).
Ključno je zaštititi osjetljive osobne podatke građana, kao što su podaci koji se odnose na zdravlje itd.
6.5 Zaštita podataka postaje jedno od najvažnijih područja digitalne tranzicije.
Pitanje vlasništva nad podacima i zaštite golemih količina podataka jedan je od prioriteta tvoraca politika kao odgovor na porast analize velikih količina podataka i činjenicu da platforme društvenih medija stječu dosad neviđenu moć i utjecaj.
Neki tvrde da regulatorni okvir u južnom susjedstvu i dalje nije dovoljno razvijen i da se zakoni o tehnologijama u nastajanju ne donose dovoljno brzo (32).
Neke su zemlje čak izrazile manjak političke volje za radom na tim pitanjima.
Pitanje je još ozbiljnije u slučaju osjetljivih podataka, primjerice u pogledu aplikacija i platformi u području zdravstva.
Osobito valja istaknuti skepticizam prisutan u južnim zemljama, u kojima zakonodavstvo kao što su Opća uredba o zaštiti podataka i slične zaštite privatnosti možda još nisu doneseni.
U Europi se Aktom o digitalnim uslugama i Aktom o digitalnim tržištima nastoji izgraditi sigurniji digitalni prostor za korisnike, uz istodobno poticanje inovacija i konkurentnosti.
6.6 Digitalno piratstvo također je jedna od zamki digitalizacije.
Kopiranje digitaliziranih tvorevina koje podliježu pravima intelektualnog vlasništva i njihova široka distribucija izrazito su jednostavni.
Poduzeća u kreativnoj industriji u većoj će mjeri biti zahvaćena ovom pojavom te će, zbog manjka učinkovitog zakonodavstva, poslovni modeli umjetnika i kreativnih radnika postati neodrživi.
6.7 Digitalizacija može dovesti do gušenja građanskih prava.
Nadležna tijela u nekim zemljama ugrožavaju digitalna prava jer se digitalizacija smatra sredstvom nadzora.
Primjerice, zbog pandemije su se aplikacije za praćenje lokacije upotrebljavale za praćenje širenja virusa, što je izazvalo zabrinutost u pogledu ljudskih prava (33).
Moguće praćenje svake digitalne aktivnosti ozbiljna je prijetnja demokraciji i može se upotrijebiti kao sredstvo ugnjetavanja.
Izvješće o slobodi na internetu za 2021.
na prvo je mjesto stavilo Francusku sa 78 od 100 bodova, zatim slijede Italija sa 76, Tunis sa 63, Maroko s 53, Libanon s 51, Jordan s 47, Turska s 34 i Egipat s 26 bodova (34).
6.8 Postojani digitalni jaz može dovesti do značajnijih nejednakosti i razlika unutar područja Sredozemlja.
U nekim zemljama postoji manjak digitalne infrastrukture (pokrivenost ili pristup fiksnoj širokopojasnoj mreži), dok neka udaljena ili ruralna područja uopće nisu pokrivena mrežama ili nisu pokrivena mrežama 4G/5G.
Manjak digitalnih vještina među stanovništvom i digitalna nepismenost predstavljaju još jedan izvor podjela.
Niske razine digitalne pismenosti osobito su uobičajenije u zemljama na jugu regije, osobito među ženama i starijim osobama (35).
(31) (32) (33) (34) (35)
Langendorf, M., Applying Europe’s Digital Agenda in Mediterranean Partner Countries: Opportunities and Pitfalls (Primjena Digitalne agende za Europu u partnerskim zemljama Sredozemlja: prilike i zamke), IEMed.
Mediterranean Yearbook, 2021.
Sidło, K., Digital Transformation in the Southern Neighbourhood (Digitalna transformacija u zemljama južnog susjedstva), istraživanje EuroMeSCo-a/Euromeda, 2021.
Langendorf, M., Applying Europe’s Digital Agenda in Mediterranean Partner Countries: Opportunities and Pitfalls (Primjena Digitalne agende za Europu u partnerskim zemljama Sredozemlja: prilike i zamke), IEMed.
Mediterranean Yearbook, 2021. https://freedomhouse.org/policy-recommendations/internet-freedom Sidło, K., Digital Transformation in the Southern Neighbourhood” (Digitalna transformacija u zemljama južnog susjedstva), istraživanje EuroMeSCo-a/Euromeda, 2021.